Okresná prokuratúra Banská Bystrica 
Partizánska cesta 1, 975 63 Banská Bystrica 1 	

Sp. zn. : 1 Pv 433/06/6601	Banská Bystrica, 7.2.2012
EEČ : 2-45-14-2012

U Z N E S E N I E

Trestná vec:	obvinený XXXXX 
Zločin:	lúpež podľa § 188 odsek 1 Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátor Okresnej prokuratúry Banská Bystrica
Rozhodnutie:
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX, 
Skutková veta:
že dňa 21.01.2006 v čase o 05:30 hod. spoločne s XXXXX, XXXXX, na ulici Okružnej pri Základnej škole ul. Okružná č. 2, lúpežne prepadli XXXXX, nar. XXXXX tak, že XXXXX ju odzadu chytil oboma rukami v oblasti očí a stiahol ju na zem a pridržal tak, aby sa nemohla hýbať, následne jej XXXXX vytrhol kabelku hnedej farby, ktorú mala poškodená prevesenú na ľavom pleci, v kabelke sa nachádzala peňaženka tmavohnedej farby s hotovosťou 5,64,- € (170,-Sk), mobilný telefón zn. NOKIA 3120, občiansky preukaz, preukaz poistenca VšZP, oba na meno poškodenej, kľúče od bytu a zamestnania, 4 ks stravných lístkov VAŠA stravovacia v hodnote 1 ks 1,49,- € (45,-Sk), čím týmto svojím konaním spôsobili XXXXX celkovú škodu vo výške 120,83,-€ (3640,-Sk) 
Právna veta:
lebo je trestné stíhanie neprípustné podľa § 9 odsek 1 písmeno d
Odôvodnenie:
     Vyšetrovateľ Úradu justičnej a kriminálnej polície OR PZ Banská Bystrica uznesením v zmysle § 206 ods. 1 Trestného poriadku zo dňa 03.04.2006 stíha ako obvineného XXXXX nar. XXXXX v Brezne, trv. bytom XXXXX, stíhaného za zločin lúpeže podľa § 188 ods. 1 Trestného zákona, spáchaného formou spolupáchateľstva podľa § 20 Trestného zákona, na tom skutkovom základe, ako je uvedené vo výrokovej časti tohto uznesenia. V priebehu trestného konania, v štádiu po vznesení obvinenia, bol predvedený a vypočutý obvinený XXXXX, vypočutá poškodená - XXXXX nar. XXXXX, trv. bytom XXXXX , vykonaná rekognícia osoby, zabezpečený záznam z telekomunikačnej prevádzky, doložený dodatok k záložnej zmluve, na základe ktorého obvinený odovzdal do záložne mobilný telefón NOKIA 3120, vypracované odborné vyjadrenie vo veci stanovenia všeobecnej hodnoty odcudzených vecí znalcom.

 V následnom období sa obvinený nedostavil na preštudovanie vyšetrovacieho spisu, pričom v nasledujúcich dňoch sa späť vrátilo upovedomenie o tomto úkone. Telefonický kontakt uvedený obvineným bol nedostupný. Boli vyžiadané údaje zo systému REGOB, na základe ktorých bolo zistené, že obvinený zomrel 06.06.2009 v Olomouci. Do spisu bol následne doložený úmrtný list Magistrátu mesta Olomouc. 

     Podľa § 215 ods. 1 písm. d/ Trestného poriadku, prokurátor zastaví trestné stíhanie, ak je trestné stíhanie neprípustné podľa § 9.

     Podľa § 9 ods. 1 písm. d/ Trestného poriadku, trestné stíhanie nemožno začať, a ak už bolo začaté nemožno v ňom pokračovať a musí byť zastavené, proti tomu, kto zomrel alebo bol vyhlásený za mŕtveho.

     Nakoľko v priebehu trestného konania bolo zistené, že obvinený XXXXX dňa 06.06.2009 zomrel, rozhodol som tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Martin Králik
prokurátor